Rīgā, 2023. gada 31.augustā

**Paredzētās darbības ietekmes sākotnējais izvērtējums**

**Nr. AP23SI0346**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā ,,Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātāja:**

SIA “Jūrmalas gaisma”, reģistrācijas Nr. 42803002568, Jomas iela 28, Jūrmala, LV-2015, e-pasts: gaisma@jurmalasgaisma.lv (turpmāk - Iesniedzēja).

1. **Paredzētās darbības nosaukums:**

Elektrokabeļa ierīkošana (turpmāk – Paredzētā darbība).

###### Paredzētās darbības norises vieta:

Telšu iela (kadastra Nr.13000190026, zemes vienības kadastra apzīmējums 13000190021), Jūrmala (turpmāk – Norises vieta).

###### Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:

Valsts vides dienesta Atļauju pārvalde (turpmāk – Dienests) 2023. gada 4. aprīlī reģistrēja Pilnvarotās personas paziņojumu no Būvniecības informācijas sistēmas (turpmāk - BIS) ietekmes sākotnējā izvērtējuma veikšanai Paredzētajai darbībai Norises vietā. 2023. gada 5. jūlijā tika saņemts sertificētas ekspertes sugu un biotopu aizsardzības jomā Egitas Grolles atzinums par pieteikto darbību un 2023. gada 17. augustā tika saņemts Dabas aizsardzības pārvaldes Pierīgas reģionālās administrācijas (turpmāk – Administrācija) atzinums par ekspertes sugu un biotopu aizsardzības jomā atzinumu un 2023. gada 30. augustā Iesniedzējas apliecinājums par valsts nodevas apmaksu.

Tā kā Norises vieta ietilpst Baltijas jūras un Rīgas jūras līča piekrastes aizsargjoslā, atbilstoši likuma “Par ietekmes uz vidi novērtējumu” (turpmāk – Likums) 2. pielikuma 11. punkta 12) apakšpunktam: *ēku un būvju būvniecībai, pārbūvei, atjaunošanai un restaurācijai Baltijas jūras un Rīgas jūras līča piekrastes krasta kāpu aizsargjoslā,* nepieciešams veikt ietekmes sākotnējo izvērtējumu.

Paredzētā darbība tiks veikta Jūrmalas pilsētā, apdzīvotā apkaimē Kaugurciems. Kā izriet no Iesniedzējas iesniegtā Ģenerālplāna, Norises vietā plānota elektrokabeļa (PE 2x90mm) ierīkošana. Darbu īstenošanas vieta būs no Telšu ielas Jūrmalā no sadalnes U1-1/64 līdz pludmalei, trases garums ~ 270 m. Darbi tiks veikti ar caurdures darbu metodi.

Atbilstoši Jūrmalas pilsētas Teritorijas plānojuma grozījumiem 2016.-gadam (2.1 redakcija), kas apstiprināts ar Jūrmalas domes 2016. gada 24. marta saistošajiem noteikumiem Nr. 8 “Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu” Norises vieta atrodas Transporta infrastruktūras (TR1) un Dabas un apstādījumu (DA6) teritorijā. Saskaņā ar Jūrmalas pilsētas Teritorijas plānojuma 4.7.1. sadaļas “Transporta infrastruktūras teritorija” (TR1) 2287. apakšpunktu: *Inženiertehniskā infrastruktūra,* un 4.9.6. sadaļas “Dabas un apstādījumu teritorija” 2364. apakšpunktu: *Dabas un apstādījumu teritorija (DA) ir funkcionālā zona, ko nosaka, lai nodrošinātu rekreācijas, sporta, tūrisma, kvalitatīvas dabas un kultūrvides u.tml. funkciju īstenošanu dabas vai daļēji pārveidotās dabas teritorijās, ietverot ar attiecīgo funkciju saistītās ēkas un inženierbūves,* paredzētā darbība ir teritorijas atļautā izmantošana.

Dienests atzīmē, ka, tā iesniegumā tika pieteikta vienīgi kabeļa ierīkošana, Dienests šī sākotnējā izvērtējuma ietvarā vērtēja vienīgi elektrokabeļa ierīkošanu. Dienests vienlaikus norāda, ka konteinera novietošana un/vai citi labiekārtošanas darbi ir vērtējami cita administratīvā procesa ietvaros, par ko Dienestā jāiesniedz jauns iesniegums ietekmes sākotnējam izvērtējumam.

Saskaņā ar Dabas aizsardzības pārvaldes dabas datu pārvaldības sistēmā “OZOLS” pieejamo informāciju Norises vietā atrodas biotops 2180 *Mežainas piejūras kāpas*, līdz ar to realizējot darbību var tikt radīta negatīvu ietekme uz šo biotopu, veicinot tā iznīcību.

Likuma 8. pants noteic, ka, piesakot darbību,  ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka Iesniedzēja iesniegumā nav norādījusi divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Iesniedzēja paredz neveikt pieteikto darbību.

1. **Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Sākotnējais izvērtējums veikts, pamatojoties uz Likuma 3.2 panta pirmās daļas 1. punktu, 10., 11. pantu un 2. pielikuma 11. punkta 12) apakšpunktu un Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu, kā arī Administratīvā procesa likuma 85. pantu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvu 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu).

Saskaņā ar iesniegumu ~ 270 m garumā tiks ierīkots elektrokabelis (PE 2x90mm) tualetes-konteinera vajadzībām. Darbi tiks veikti ar caurdures darbu metodi. Darbu veikšanas laikā paredzēts nocirst 6 kokus. Plānoto darbu trases sākumposmā Telšu ielā attālums līdz pludmalei ir ~ 250 m, trases beigu posms Z virzienā atradīsies pludmales zonā.

Saskaņā ar Aizsargjoslu likuma 5.panta pirmo daļu ap objektiem un teritorijām, kas ir nozīmīgas no vides un dabas resursu aizsardzības un racionālas izmantošanas viedokļa, tiek noteiktas vides un dabas resursu aizsardzības aizsargjoslas. Šo aizsargjoslu galvenais uzdevums ir samazināt vai novērst antropogēnās negatīvās iedarbības ietekmi uz objektiem, kuriem ir noteiktas aizsargjoslas. Kā viens no vides un dabas resursu aizsardzības aizsargjoslu veidiem noteikta Baltijas jūras un Rīgas jūras līča piekrastes aizsargjosla. Aizsargjoslu likuma 6. pants nosaka, ka Baltijas jūras un Rīgas jūras līča piekrastes aizsargjosla ir izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu, aizsardzību un ilgstošu izmantošanu. Kā viena no Baltijas jūras un Rīgas jūras līča piekrastes aizsargjoslas joslām ir noteikta krasta kāpu aizsargjosla.

Aizsargjoslu likuma 36. panta otrā daļa krasta kāpu aizsargjoslā un pludmalē aizliedz celt jaunas ēkas un būves, kā arī paplašināt esošās ēkas un būves, izņemot konkrētus izņēmuma gadījumus. Aizsargjoslu likumā noteiktos izņēmumus nevar tulkot paplašināti, par to liecina aizsargjoslas izveides mērķis, kas neapšaubāmi ir ekoloģisks. Šā mērķa kontekstā jebkura likuma norma attiecībā uz krasta kāpu aizsargjoslu būtu jāinterpretē pēc iespējas tādā veidā, kas nodrošinātu vides aizsardzību. Līdz ar to arī Aizsargjoslu likuma 36. panta otrās daļas mērķis, tai skaitā, noskaidrojot to sistēmiski kopsakarā ar citām normām, ir vides aizsardzības nolūkos stingri ierobežot krasta kāpu aizsargjoslas apbūvi, tomēr pieļaujot atsevišķus izņēmumus, kas ir iztulkojami pēc iespējas šauri. Viens no šādiem izņēmumiem ir noteikts Aizsargjoslu likuma 36. panta otrās daļas 3) apakšpunktā, proti, *krasta kāpu aizsargjoslā un pludmalē papildus šā panta pirmajā daļā minētajiem aprobežojumiem aizliegts celt jaunas ēkas un būves un paplašināt esošās, izņemot gadījumus, kad ēku un būvju celtniecība vai paplašināšana ir paredzēta vietējās pašvaldības teritorijas plānojumā un notiek pilsētas teritorijā un šīs darbības ir saskaņotas ar attiecīgo Valsts vides dienesta reģionālo vides pārvaldi*. Aizsargjoslu likuma 36. panta divi prim viens daļa nosaka, ka likuma 36. panta otrajā daļā izņēmuma gadījumi ir pieļaujami vienīgi tad, ja veikts paredzētās darbības ietekmes sākotnējais izvērtējums.

Atbilstoši Dabas aizsardzības pārvaldes dabas datu pārvaldības sistēmā “OZOLS” publicētajai informācijai Nekustamajā īpašumā Norises vieta neatrodas īpaši aizsargājamā dabas teritorijā, tajā nav īpaši aizsargājamu sugu, bet Norises vieta ir zonēta kā meža zeme un tajā atrodas īpaši aizsargājams biotops *2180 Mežainas piejūras kāpas.* Lietas materiālos ir sertificētas sugu un biotopu aizsardzības jomas ekspertes Egitas Grolles (sertifikāta Nr. 003., *jomas -* zālāji, meži un virsāji, jūras piekraste *derīgs līdz 13.05.2028.* un jomas vaskulārās augu sugas derīgs līdz 06.09.2024.) atzinums Nr. 42/23 biotopu grupai jūras krasta biotopi, meži un virsāji, vaskulārās augu sugas, no kura izriet, ka teritorijas lielāko daļu veido sauss priežu mežs. Pēc meža inventarizācijas datiem, pārstāvētas pāraugušas un briestaudzes vecuma priežu audzes. Krūmu stāvs rets, blīvāks joslā gar Telšu ielu. Sastopams parastais pīlādzis *Sorubus aucuparia*, parastais ozols *Quercus robur*, parastais krūklis *Frangula alnus*, parastā kļava *Acer platanoides*, atsevišķi Zviedrijas kadiķa *Juniperus communis* un invazīvas krūmu sugas – vārpainās korintes *Amelanchier spicata*, eksemplāri. Dzīvojamās apbūves tuvumā konstatētas invazīvas sugas – spožā klintene *Cotoneaster lucidus*, kaprifoliju vīteņsausserdis *Lonicera caprifolium*, parastais ceriņš *Syringa vulgaris*. Zemsedzē dominē boreālās sugas – sastopama mellene *Vaccinium myrtillus*, pļavas nārbulis *Melampyrum pratense*, divlapu žagatiņa *Maianthemum bifolium* un citas. Meža platībā izstaigātas takas.

Dienvidu daļā kabeļa ierīkošana tiks veikta pa grants seguma autoceļu. Joslā gar pludmali izveidojusies nelielu, blīvi augošu priedīšu un kārklu josla. Teritorijā sastopama invazīva suga – krokainā roze *Rosa rugosa* un kalnu priede *Pinus mugo*, sastopamas kāpām raksturīgas sugas – kāpu auzene *Festuca sabulosa*, smiltāja kāpukviesis *Leymus arenarius*, jūrmalas pērkonamoliņš *Anthyllis maritima*, tumšsarkanā dzeguzene *Epipactis atrorubens* un citas sugas. Sanitārā mezgla ēka tiks izvietota koka laipas tuvumā, izlīdzinātā teritorijā, starp pamatkrastu un mākslīgi sastumtiem smilts pauguriem. Šajā teritorijā sastopamas kāpām raksturīgas sugu sugas – kāpu auzene *Festuca sabulosa*, slotiņu ciesa *Calamagrostis epigeios*, smilts grīslis *Carex arenaria* un citas. Teritorijas reljefs viļņots līdz izteikti viļņots (gar izpētes teritorijas dienvidu daļu). Pēc VSIA “Zemkopības ministrijas nekustamie īpašumi” meliorācijas digitālā kadastra datiem, teritorijā un tās tuvumā neatrodas reģistrētas meliorācijas sistēmas. Dabiski biotopi veido ~ 90 %, bet ruderāli ~ 10 % no kopējās izpētes teritorijas platības. Saskaņā ar dabas datu pārvaldības sistēmā “Ozols” pieejamo informāciju, tuvākā īpaši aizsargājamā un NATURA 2000 teritorija – Ķemeru nacionālais parks, atrodas ~ 2,3 km attālumā. Tuvākais mikroliegums, kas izveidots meža un piejūras biotopa aizsardzībai, atrodas ~ 1,7 km attālumā.

Izpētes teritorijā esošais priežu mežs reģistrēts kā aizsargājamais biotops “Mežainas piejūras kāpas”. Joslā gar pludmali reģistrēti aizsargājamie biotopi “Ar lakstaugiem klātas pelēkās kāpas” un “Priekškāpas”. Visi aizsargājamie biotopi turpinās ārpus darbības vietas. Tuvākā īpaši aizsargājamās augu sugas atradne reģistrēta ~ 1,1 km attālumā. Tuvākais valsts nozīmes aizsargājamais koks (dižkoks) reģistrēts ~ 460 m attālumā. Eksperte ir virzījusi šādus nosacījumus ietekmes uz vidi mazināšanai:

* *kabeļu savienojuma vietas paredzēt ārpus aizsargājamo augu sugu atradnēm, uz esošajām takām/ celiņiem, vietās, kur nav saglabājies augājs vai līdzenā teritorijā. Pirms rakšanas darbiem, ja iespējams, ieteicama augsnes virskārtas noņemšana un, pēc kabeļa savienošanas, atlikšana atpakaļ saraktajās vietās.*
* *pēc darbu veikšanas nav pieļaujama melnzemes uzbēršana un zāliena piesēja saraktajās platībās.*
* *meža platībā maksimāli saglabājams koku stāvs. Koku ciršana veicama gadījumā, ja nav citu variantu kabeļa ierīkošanai. Nocirstie koki, kuru stumbru diametrs pārsniedz 25 cm, novietojami mežaudzē.*
* *rakšanas darbos izmantojama maksimāli maza un viegla tehnika. Pārvietošanās ar tehniku, cik iespējams, veicama pa esošajām takām, līdzenā platībā, nešķērsojot aizsargājamo augu sugu atradnes.*
* *rakšanas darbi koku tuvumā veicami ievērojot koku sakņu, stumbru un zaru aizsardzības pasākumus.*
* *sanitārā mezgla ēku izvietot maksimāli tuvu laipai izlīdzinātajā platībā.*

Lietas materiālos ir Dabas aizsardzības pārvaldes Pierīgas reģionālās administrācijas (turpmāk – Administrācija) atzinums Nr. 3.27/5054/2023-N par ekspertes sugu un biotopu aizsardzības jomā atzinumu. Kā izriet no atzinuma, Administrācija norādījusi, ka plānotā darbība pieļaujama, ievērojot ekspertes atzinumā norādītos nosacījumus ietekmes mazināšanai. Kā arī Administrācija norādījusi, ka, ja tomēr darbu laikā paredzams, ka tiks iznīcināts kāds īpaši aizsargājamās augu sugas eksemplārs vai tās dzīvotne, vispirms jāsaņem Dabas aizsardzības pārvaldes rakstiska atļauja nemedījamo sugu indivīdu iegūšanai.

No lietas materiāliem secināms (attēlojuma) izriet, ka ieceres izpildē paredzēta 6 koku nociršana, kas atrodas Telšu ielas sarkanajās līnijās. Aizsargjoslu likuma 36. panta ceturtās daļas 2. punkts noteic, ka *krasta kāpu aizsargjoslā papildus šā panta pirmajā, otrajā un trešajā daļā minētajam aizliegts mežā veikt būvniecību, parku, mežaparku un lauksaimniecībā izmantojamās zemes ierīkošanu, kuras rezultātā platība tiek atmežota, un laucēs veikt būvniecību, parku, mežaparku un lauksaimniecībā izmantojamās zemes ierīkošanu bez Ministru kabineta ikreizēja rīkojuma. Ikreizēju rīkojumu lauksaimniecībā izmantojamās zemes ierīkošanai krasta kāpu aizsargjoslā esošā mežā Ministru kabinets izdod sešu mēnešu laikā no dienas, kad iesniegums saņemts vietējā pašvaldībā. Koku ciršanas kārtību krasta kāpu aizsargjoslā esošā mežā šajā punktā minēto darbību īstenošanai nosaka Ministru kabinets. Kā izriet no valsts meža dienesta skaidrojuma,* atmežošana ir personas darbības izraisīta meža pārveidošana citā zemes lietošanas veidā[[1]](#footnote-2). Tā kā darbi tiks veikti ar caurdures metodi un no lietas materiāliem neizriet, ka darbības īstenošanai būtu vajadzīga zemes lietojuma maiņa, pieteiktajai darbībai nav nepieciešams Ministru kabineta ikreizējs rīkojums. Tajā pašā laikā, ņemot vērā ekspertes norādīto – “Meža platībā maksimāli saglabājams koku stāvs. Koku ciršana veicama gadījumā, ja nav citu variantu kabeļa ierīkošanai”, un, cenšoties ietekmi samazināt līdz minimumam, Dienests konkrēto būvdarbu veikšanas laikā aicina nenozāģēt nevienu koku vai arī koku ciršanas nepieciešamības gadījumā būvprojektā iekļaut ciršanas pamatojumu. Papildus iepriekš minētajam darbību saskaņot ar Dabas aizsardzības pārvaldi.

Paredzētā darbības Norises vieta neatrodas virszemes ūdensobjekta aizsargjoslā, applūstošā teritorijā, kā arī neatrodas ķīmiskajā aizsargjoslā ap ūdens ņemšanas vietām.

Saskaņā ar VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Nekustamais īpašums neatrodas piesārņotā vai potenciāli piesārņotā teritorijā.

Paredzētā darbība nav saistīta ar būtisku piesārņojuma risku vai ar papildus infrastruktūras objektu būvniecību ārpus Paredzētās darbības vietas. Būvdarbi organizējami un veicami tā, lai kaitējums videi būtu pēc iespējas mazāks, sagaidāmās ietekmes ir raksturojamas kā īslaicīgas un lokālas. Pieteiktā darbība nav saistīta ar ievērojamu dabas resursu patēriņu. Paredzētās darbības laikā radušos atkritumus nododot atbilstošam atkritumu apsaimniekotājam, kas ir saņēmis attiecīgu atļauju darbības veikšanai, ietekmes tiks samazinātas līdz minimumam.

**Secinājumi:**

Paredzētā darbība neatbilst likuma „Par ietekmes uz vidi novērtējumu” 4. pantā un 1. pielikumā noteiktajām darbībām, kurām veicams ietekmes uz vidi novērtējums.

Izvērtējot pieejamo informāciju, Dienests secināja, ka Paredzētā darbība ir atļautā teritorijas izmantošana konkrētajā vietā un tai nav paredzama būtiska negatīva ietekme uz vidi. Pieteiktās darbības īstenošanā būvniecības darbi veicami saudzīgi attiecībā uz augsnes virskārtas noņemšanu un atlikšanu līdzšinējā vietā saskaņā ar ekspertes un Administrācijas norādi.

Tāpat tika konstatēts, ka teritorija atrodas meža zemē un tajā atrodas īpaši aizsargājams biotops 2180 *Mežainas piejūras kāpas.* Attiecībā uz ietekmi saudzējošiem risinājumiem Dienests norāda, ka Iesniedzējai ir saistošie visi ekspertes un Administrācijas norādītie pasākumi, kā arī koku ciršanas nepieciešamības gadījumā Dienests tehniskajos noteikumos kā īpašo vides aizsardzības prasību izvirzīs būvprojektā iekļaut koku ciršanas pamatojumu un saskaņojumu ar Dabas aizsardzības pārvaldi, bet, ja tiks paredzēta atmežošana, saņemams Ministru kabineta ikreizējais rīkojums atbilstoši Aizsargjoslu likuma 36. panta ceturtās daļas 2. punktam.

Līdz šim Norises vieta antropogēni ietekmēta minimāli, bet paredzams, ka pēc darbu pabeigšanas antropogēnā slodze uz piekrasti varētu palielināties, jo perspektīvā pludmales zonā, kas ir pieguļošā teritorija Norises vietai, plānota būvju novietošana.

Dienests norāda, ka, tā kā šī sākotnējā izvērtējuma ietvarā tiek vērtēta vienīgi kabeļa ierīkošana, būvdarbiem un labiekārtošanai pludmales zonā ir jāveic atsevišķs ietekmes sākotnējais izvērtējums.

Ņemot vērā iepriekš minēto, kā arī būvniecības ieceres apjomu, Dienests secina, ka Paredzētai darbībai nav piemērojams ietekmes uz vidi novērtējums, jo ietekmes ir identificētas sākotnējā izvērtējuma ietvarā un paredzētā darbība kopumā neradīs būtiskas ietekmes uz vidi.

1. **Izvērtētā dokumentācija:**
2. Pilnvarotās personas 2023. gada 4. aprīlī Dienestā reģistrētais iesniegums BIS sistēmā un valsts nodevas apmaksa un 2023. gada 5. jūlijā iesniegtais sertificētas ekspertes sugu un biotopu aizsardzības jomā atzinums un 2023. gada 30. augustā veiktā valsts nodevas apmaksa.
3. Dabas aizsardzības pārvaldes Pierīgas reģionālās administrācijas 2023.gada 17. augusta atzinums par ekspertes sugu un biotopu aizsardzības jomā atzinumu.
4. Dabas aizsardzības pārvaldes dabas datu pārvaldības sistēma “OZOLS” (skatīts dati skatīti 2023.gada 6.aprīlī un 2023.gada 22., 31. augustā.).
5. Būvniecības informācijas sistēma.
6. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu saraksts skatīts (dati skatīti 2023.gada 6.aprīlī un 2023.gada 22., 31. augustā.).
7. Jūrmalas pilsētas Teritorijas plānojuma grozījumi 2016.-.gadam (2.1 redakcija).

##### Sabiedrības informēšana:

Paziņojums Jūrmalas pilsētas pašvaldībai un biedrībai “Vides aizsardzības klubs” 2023. gada   
18. aprīlī nosūtīts vēstulē Nr.[2.3/AP/4847/2023](https://dvs-vraa.namejs.lv/Documents/Update/1860756) “Par informatīvā paziņojuma nosūtīšanu”, kā arī publicēts Valsts vides dienesta tīmekļa vietnē. Atsauksmes vai priekšlikumi nav saņemti.

##### Administratīvā procesa dalībnieku viedokļi:

Pilnvarotās personas viedoklis izteikts iesniegumā Dienestam un iesniegumam klāt pievienotajos dokumentos. Citi sabiedrības viedokļi un priekšlikumi nav saņemti.

1. **Piemērotās tiesību normas:**

##### Administratīvā procesa likuma 5.-10.pants, 13., 14., pants, 55.panta 1.punkts, 65.panta trešā daļa un 66.panta pirmā daļa.

##### Aizsargjoslu likuma 36. pants.

##### Likuma “Par ietekmes uz vidi novērtējumu” 3., 32., 11.pants un 2.pielikuma 11. punkta 12.apakšpunkts.

##### Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 14.punkts.

##### Jūrmalas pilsētas Teritorijas plānojuma grozījumi 2016.-.gadam (2.1 redakcija).

**Lēmums:**

Nepiemērot ietekmes uz vidi novērtējuma procedūru SIA “Jūrmalas gaisma” ierosinātajai darbībai – *elektrokabeļa ierīkošanai Telšu ielā (kadastra Nr.13000190026, zemes vienības kadastra apzīmējums 13000190021), Jūrmalā.*

*Šis starplēmums, ar kuru tiek atzīts, ka ietekmes uz vidi novērtējuma procedūra nav nepieciešama, nav atsevišķi pārsūdzams.*

Atbilstoši Ministru kabineta 2015. gada 27. janvāra noteikumu Nr. 30 “Kārtība, kādā Valsts vides dienests izdod tehniskos noteikumus paredzētajai darbībai” 15. punktam Dienests sagatavos un izsniegs tehniskos noteikumus Jūsu pieteiktajai darbībai.

Atļauju pārvaldes direktore D. Kalēja

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Rubina 28391822

[kristine.rubina@vvd.gov.lv](mailto:kristine.rubina@vvd.gov.lv)

1. Valsts meža dienesta mājaslapa https://www.vmd.gov.lv/lv/atmezosana-0 [↑](#footnote-ref-2)